Uznesenia
Štátnej komisie pre voľby a kontrolu financovania politických strán
21. október 2015
Uznesenie č. 3/1/1
Štátna komisia pre voľby a kontrolu financovania politických strán schvaľuje navrhovaný program rokovania.
Uznesenie č. 3/2/1
Štátna komisia pre voľby a kontrolu financovania politických strán vzala na vedomie informáciu o priebehu seminára „Audit politických strán“ organizovaného Slovenskou komorou audítorov a informáciu predsedu štátnej komisie JUDr. Eduarda Bárányiho o stretnutí s vedením Štatistického úradu Slovenskej republiky.
Uznesenie č. 3/3/1
Štátna komisia pre voľby a kontrolu financovania politických strán schvaľuje návrh vzoru oznámenia o poskytnutí príspevku politickej strane.
Uznesenie č. 3/3/2
Štátna komisia na základe upozornenia svojho člena ukladá Úradu štátnej komisie prepracovať návrh vzoru oznámenia o poskytnutí príspevku politickej strane.
Uznesenie č. 3/4/1
Štátna komisia pre voľby a kontrolu financovania politických strán vzala na vedomie návrh formulára záverečnej správy o nákladoch na volebnú kampaň pre voľby do Národnej rady Slovenskej republiky.
Uznesenie č. 3/5/1
Štátna komisia reagujúc na podnet pána Emila Muchu, ústredného tajomníka KDH uvádza: Politická strana pôsobí prostredníctvom svojich členov a funkcionárov. Politická činnosť a zvlášť činnosť funkcionárov politickej strany sa pripočítava politickej strane,  tzn. aj náklady, ktoré sú na túto činnosť vynaložené sa považujú za náklady politickej strany.
Uznesenie č. 3/5/2
Štátna komisia Štátna komisia reagujúc na podnet Občianskej konzervatívnej strany uvádza: Podľa § 3 ods. 1 prvá veta zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (ďalej len „zákon o volebnej kampani“): „politická strana a politické hnutie (ďalej len „politická strana“) môže na svoju volebnú kampaň vo voľbách do Národnej rady Slovenskej republiky a vo voľbách do Európskeho parlamentu vynaložiť najviac 3 000 000 eur vrátane dane z pridanej hodnoty“.
Nekandidujúca politická strana, ktorá chce podporiť ňou navrhnutého kandidáta na kandidátnej listine iného politického subjektu, musí podať žiadosť o svoje zaevidovanie ako tretia strana podľa § 8 zákona o volebnej kampani, a teda sa na ňu budú vzťahovať povinnosti podľa citovaného ustanovenia.
Podľa § 2 ods. 1 prvá veta zákona o volebnej kampani: „volebná kampaň na účely tohto zákona je akákoľvek činnosť politickej strany, politického hnutia, koalície politických strán a politických hnutí, kandidátov a tretích strán podľa § 8, za ktorú sa obvykle platí úhrada, smerujúca k propagácii ich činnosti, cieľov a programu za účelom získania funkcie volenej podľa osobitného predpisu“.
Pojem „kandidáti“ v uvedenom ustanovení sa na účely zákona o volebnej kampani vzťahuje len na kandidátov podľa § 5 a § 6 zákona o volebnej kampani. Vo voľbách do Národnej rady Slovenskej republiky a vo voľbách do Európskeho parlamentu nekandidujú kandidáti, ale politické strany (s možnosťou udelenia preferenčných hlasov kandidátom v rámci jednej kandidátnej listiny). Kandidáti teda nevedú volebnú kampaň samostatne, ale volebnú kampaň vedú politické strany, na ktorých kandidátnych listinách kandidáti kandidujú. Činnosť kandidátov je súčasťou činnosti politickej strany a súčasťou jej volebnej kampane.
Z formulácie § 2 ods. 1 zákona o volebnej kampani, ako už aj zo samotného pomenovania „tretia strana“ vyplýva, že ide o subjekt odlišný od kandidujúcich politických subjektov a kandidátov. Kandidáti sa teda nemôžu zaevidovať ani ako tretia strana podľa § 8 zákona o volebnej kampani.
Uznesenie č. 3/5/3
Štátna komisia sa oboznámila so žiadosťou pána Bc. Milana Bednára - MIBE, a konštatuje, že nie je príslušná podľa § 16 ods. 3 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov, a preto ho postupuje na vybavenie Ministerstvu vnútra Slovenskej republiky.